**Protokoll fra møte i Skaun kirkelige fellesråd mandag 29.01.2024 kl 18:00 på Skaun rådhus, kirkekontoret.**

**Til stede på møtet:**

Dagfinn Thomassen

Lars Morten Rossmo

Ingrid Syrstad

Kjell Brede Jakobsen

Mildrid Gimseng

Eli Ingeborg Hammer

Ordfører Gunn Iversen Stokke var til stede i begynnelsen av møtet for å orientere om status i saken om utvidelse av Buvik kirkegård.

Siri Helen Erland og Mari Helgeland orienterte om menighetenes konfirmantopplegg.

**Sak 1/ 24 Driftsbudsjett 2024**

I følge brev/ søknad til Skaun kommune datert 28.09.2023 søkes det om tilskudd på kroner 5 786 023,-.

Tilskuddet for 2023 var på kroner 3 899 000,-. For 2024 er det lagt til 4,3 % lønns- og prisjustering (deflator) tilsvarende kroner 168 000,-. Videre er det lagt til en kompensasjon på kroner 600 000,- for endringer i tjenesteytingsavtalen, dvs. at det er opprettet en stilling som kirketjener for å utføre oppgaver som før var ivaretatt av kommunen. Dette blir til sammen kroner 4 667 000,-.

Videre er det gitt tilskudd på kroner 500 000,- til generelt vedlikehold.

Det er bevilget 16,7 mill. kroner til utvidelse av Buvik kirkegård fra før.

Fellesrådet søkte i siste budsjettforslag om 1,5 mill. kroner i ekstra kommunalt tilskudd til utvendig kalking og overflatebehandling av Skaun kirke. Kommunestyret har ikke bevilget midler til dette tiltaket.

Dette må følges opp med kommunen om det er mulighet for å søke statlige midler.

Vedlegg.

**Møtebehandling:**

Fellesrådet vil ha detaljert budsjett tilsendt.

**Vedtak:**

Det framlagte driftsbudsjettet for 2024 vedtas.

**Sak 02/ 24 Møteplan**

Forslag på møtedatoer:

* Mandag 4. mars kl. 19.00
* Mandag 13. april kl. 19.00
* Mandag 10. juni kl. 19.00

**Vedtak:**

* Tirsdag 27. februar kl. 19.00
* Tirsdag 16. april kl. 19.00
* Tirsdag 11. juni kl. 19.00

**Sak 03/ 24 Utvidelse av Buvik kirkegård/ gravplass**

Saken er behandlet flere ganger i fellesrådet. Det er behandlet i Skaun kommunestyre flere ganger. Kommunestyret har bevilget 16,7 mill. kroner til prosjektet.

Det ble kjøpt grunn til utvidelse av gravplassen i 2016.

I 2017 fikk kirkevergen i oppdrag å undersøke vedr. utvidelse av gravplassen og finne landskapsarkitekt for utarbeidelse av planer.

I 2018 ble det lagt fram planer for videre framdrift. Bl.a. tas det kontakt med Statens vegvesen om å få benytte tunelltaket over E39 bortenfor kirka. Svar fra vegvesenet avventes og det blir tatt kontakt med landskapsarkitekt for videre planlegging.

Høsten 2023 ble det avholdt møte med Statens vegvesen for å avklare grunn til parkering ved gravplassen. Bruk av tunelltaket over E39 til parkering blir avvist av vegvesenet. Det må derfor finnes andre løsninger vedr. parkering ved gravplassen.

Leder i fellesrådet Lars Morten Rosmo og ordfører Gunn Iversen Stokke orienterer.

Vedlegg.

**Orienteringssak.**

**Møtebehandling:**

Ordføreren orienterte om siste utvikling i saken. De opprinnelige planene er nå moderert, tilpasset, slik at de er gjennomførbare. Det blir ikke flere parkeringsplasser enn det er i dag.

Gravplassen blir utvidet med 82 kistegraver og 400 urneplasser. Arbeidene kan påbegynnes ganske raskt etter at kommunestyret har godkjent planene i møte 30.01.2024.

Ikke vedtak.

**Sak 04/ 24 Referater/ orienteringssaker**

* Kirkevergen og prosten orienterer om personalsituasjonen ved kontoret.
* Rutiner ved kontoret. Orientering ved fungerende kirkeverge Johannes Skarsem.
* Siri Helen Erland og Mari Helgeland orienterte om konfirmantopplegget i år på forespørsel fra representant i fellesrådet.

P.g.a. bemanningssituasjonen og stort arbeidspress er det gjort endringer i konfirmantopplegget i år. Representant i fellesrådet sådde tvil rundt konfirmantenes deltakelse på Impuls festivalen. Festivalen er på et tidspunkt den «kolliderer» med andre arrangementer for ungdommene.

Mente også at det ikke var forenelig med intensjonene for konfirmantundervisningen. Festivalen har 500 deltakere. Det er mange voksne til vakthold m.v. Det anses derfor som en trygg plass for konfirmantene.

**Vedtak:**

Referatsakene tas til orientering

**Sak 05/ 24 Eventuelt**